Kasvinsuojelun neuvottelukunta

|  |  |
| --- | --- |
| **Kokous:** | Kasvinsuojelun neuvottelukunnan kokous |
| **Aika:** | 25.3.2022 |
| **Paikka:** | Teams-kokous |
| **Osallistujat:** | Jern Tove (pj., MMM), Savonmäki Marja (MMM), Torniainen Tatu (MMM), Sahin Taina (MMM), Lehmusvuori Pia (MMM), Mäki-Valkama Tuula (Ruokavirasto), Santala Johanna (Ruokavirasto) Tilli Kim (Ruokavirasto), Laitinen Pauliina (Tukes), Autio Sari (Tukes), Marttila Vili (Tukes), Jalli Marja (Luke), Hantula Jarkko (Luke), Terhonen Eeva-Liisa (Luke), Korkman Rikard (SLC), Pirhonen Minna (Helsingin Yliopisto), Pousi Tomi (Puutarhaliitto), Raininko Mari (Kaste), Timo Tolonen (Metsäteollisuus), Virtanen Mika (MTK), Arvilommi Päivi (siht. Tukes) |

1. **Kokouksen avaus ja asialistan hyväksyminen**

Puheenjohtaja avasi kokouksen klo 9. ja hyväksyttiin asialista.

Uudet osallistujat Pia Lehmusvuori (MMM), Eeva-Liisa Terhonen (Luke) ja Johanna Santala (Ruokavirasto) esittäytyivät aluksi.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Kasvinsuojeluaineiden myyntimäärät 2020**

Vili Marttila piti esityksen vuoden 2020 myyntimääristä (liite 1).

Kasvinsuojeluaineiden myyntimäärätietojen keräilytapa on muuttunut. Markkinoille saatettujen kasvinsuojeluaineiden määrätiedot on kerätty ensimmäisen kerran suoraan KemiDigin kautta. Yritykset ovat it-se vieneet myyntimäärätiedot sinne.

Tietoja kerätään kaikista rekisteröidyistä kasvinsuojeluaineista, käyttösektorista riippumatta. Aiemmin ”Metsätalouskäyttönä” esitelty kategoria sisältää n. 10 valmistetta, jotka ovat käytössä vain metsätaloudessa. Ryhmään ei siis ole sisällytetty sellaisia valmisteita (n. 60 kpl), jotka ovat hyväksyttynä sekä maa- että metsätalouskäyttöihin (esim. glyfosaatti). Metsätalousteen kohdistuvasta myynnistä valtaosa on ureaa, mutta sen tarkempia tulkintoja ei pitäisi tehdä, koska kyseessä ei ole todellinen tilastoitava kategoria.

Kasvinsuojeluaineiden myynnistä on kerätty tietoja vuodesta 1953 lähtien. Suurimmat muutokset (positiiviset tai negatiiviset) ovat jo takana päin ja viime vuosikymmenen aikana määrät ovat olleet melko tasaisia. Kasvitauti- ja tuhoeläinaineilla iso osa 1999 – 2020 myydyistä tehoaineista ei ole enää tällä hetkellä (03/2022) hyväksyttynä EU:ssa.

Vuodesta 2015 lähtien valmisteet on jaoteltu ammattilais- ja kuluttajavalmisteisiin. Kuluttajille tarkoitetut valmisteet ovat tasaisesti vähentyneet 2015 jälkeen lähinnä herbisidien myötä. Keskusteluissa tulikin esille kysymys, onko niiden myynti vähentynyt, kun valmisteita on tarjolla vähemmän vai onko käyttö vähentynyt. Marttila kertoi, että monet puutarhamyymälät ovat esimerkiksi julkisesti ilmoittaneet luopuneensa glyfosaattivalmisteiden myynnistä, mikä voi vaikuttaa osaltaan tilastoihin.

Ureakeskustelun yhteydessä MMM:n kertoi, että urean saatavuudessa saattaa ilmetä myös metsäpuolella ongelmia Ukrainan tilanteesta johtuen. Juurikäävän torjunta on lakisääteistä ja jos ureasta tulee pulaa, hakkuut loppuvat. MMM:ssä on pikaisessa valmistelussa asetus, jossa mm. torjunta-ajankohtaa lyhennetään. Samoin käyttövelvoite turvemailla tullaan poistamaan. Asetuksen pitäisi olla voimassa jo toukokuussa, joten valmistelulla on kiire.

1. **Ajankohtaisia asioita kasvinsuojeluaineista**

Pauliina Laitinen kertoi ajankohtaisista asioista Tukesissa (liite 2).

Arviointityö on edistynyt normaaliin tahtiin. Joitain henkilöstövaihdoksia on tullut ja on tulossa. EU:n kasvinsuojeluaineasetusta on toimeenpantu reilut 10 vuotta ja kokemus on osoittanut, että tehoaineiden arviointiajat eivät toteudu käytännön tasolla. Tämä johtaa siihen, että komissio ei saa ratkaistua tehoaineiden päätöksiä. Täten myös jäsenvaltioiden valmistearvioinnit viivästyvät ja siten kansalliset lupapäätökset.

Kasvinsuojeluaineasetuksen toimeenpano on muuttanut lupakäsittelyä ja lisännyt viranomaisten työmäärää. Tieto- ja tutkimusvaatimukset ovat laajentuneet ja eri jäsenvaltioiden yhteistyössä tehtävä toimeenpano sekä tulkinnat ovat usein työläitä. Läpinäkyvä asioiden valmistelu ja päätöksenteko on myös aikaa vievää. Lisäksi yhteiskunta asettaa paineita löytää terveyden ja ympäristön kannalta turvallisia ratkaisuja.

Tukesin osalta resurssit ovat riittämättömät lupien käsittelemiseksi asetuksen vaatimissa aikatauluissa. Nykyiset resurssit on mitoitettu ennen asetuksen toimeenpanoa hoidettaviin tehtäviin. Tukesilla ja ministeriöillä on keskinäisiä neuvotteluja, joissa pyritään saamaan ratkaisua asiaan. Komissio on myös herännyt jäsenvaltioiden ongelmiin ja tarjonnut sekä kasvinsuojeluaine- että biosidiasetuksen toimeenpanoon hätäavuksi rahoitusta, jolla voidaan palkata henkilökuntaa, mutta joka on tarkoitettu lähinnä akuutiksi avuksi.

Kasvinsuojelukouluttajille ja tutkinnon järjestäjille järjestetään koulutusta 28.2.-2.4.2022 Moodle-oppimisympäristössä sekä levitysvälineiden testaajille järjestettiin webex-koulutus 16.3.2022. Koulutukset on suunniteltu yhteistyössä Tukesin, Luken ja HAMK:n kanssa. Lisäksi levitysvälineiden testaajille on valmistelun alla virtuaalikoulutus, joka rahoittaa Tukes ja toteuttavat HAMK sekä Luke.

Laitinen kertoi myös perusaineista (*basic substance*), joita säätelee myös kasvinsuojeluaineasetus. Tällä hetkellä tietoa niistä löytyy [EU:n tehoainetietokannasta](https://ec.europa.eu/food/plants/pesticides/eu-pesticides-database_en). Tukesissa on meneillään hanke, jossa valmistellaan ohjeistusta perusaineista. Tietoa on tulossa Tukesin nettisivuille.

KemiDigistä löytyy [kasvinsuojeluainerekisteri](https://www.kemidigi.fi/kasvinsuojeluainerekisteri/haku), josta löytyy laajoista hakutoiminnoista myös mm. eri viljelykasvit ja torjuntaeliöt. Samoin voimassa olevat poikkeusluvat (ns. hätäluvat) löytyvät sieltä. KemiDigin ruotsinkielinen versio on työn alla ja tavoitteena on saada se valmiiksi vuoden 2022 aikana.

Kasvinsuojeluaineteollisuus toi esille huolen valitettavan pitkistä viiveistä lupahakemuksissa. Huoli on suuri viljelijöiden näkökannalta katsoen. Tuotteita poistuu jatkuvasti markkinoilta ja tarvittaisiin tilalle uusia valmisteita. Suomen markkinat ovat pienet eivätkä yritykset halua hakea lupahyväksymisiä pienten markkinoiden vuoksi.

Tukes totesi, että komissiolta saatava rahoitus on todellakin hätäapua eikä ratkaise ongelmaa. Kutenkin komission teettämässä kyselyssä jäsenvaltioille koskien erilaisiin lupahakemuksiin kulutettua aikaa, Suomi on lupahakemusten suhteen keskikastia.

MMM kertoi osallistuneensa resurssikeskusteluihin Tukesin kanssa ja yrittää omalta osaltaan vaikuttaa asiaan. TEM on kuitenkin se taho, joka vastaa Tukesin resursseista.

MTK oli tyytyväinen *minor use* -lupien jatkojen joustavaan käsittelyyn Tukesin osalta. Suomi jää helposti pois lupahakemuksista, jos hakeminen vaikuttaa hankalalta. Myös huoltovarmuus on huomioitava. Satoa tarvitaan, varsinkin jos poikkeustilanteita tulee kohdalle.

1. **Kasvinsuojeluaineista annetun lain (1563/2011) muutosehdotuksen luonnos,**

Tove Jern maa- ja metsätalousministeriöstä esitteli lyhyesti kasvinsuojeluainelain muutoksista (liite 3).

Lain muutostarpeet ovat nousseet virallista valvontaa koskevasta asetuksesta (EU 217/625) sekä kansallisesta tarpeesta muuttaa lainsäädäntöä. Kansalliset tarpeet perustuvat Tukesin laatimaan esitykseen. Tarpeita on noussut mm. julkisen tietopalvelun tarpeista kasvinsuojelututkinnon yhteydessä. Olisi hyvä, jos tutkintojen tarkistus voitaisiin tehdä suoraan kaupassa sähköisestä rekisteristä. Yksi muutostarve koskee kasvinsuojeluaineiden levitystä kaasuttamalla. Tällaisia tapauksia on vähän, kyse on myrkyllisistä aineista, joiden turvallisen käytön osaaminen pitäisi taata. Kolmantena on noussut esille mahdollisuus droneilla tehtävään koe- ja tutkimustoimintaan. Tällaista ei nykyisessä lainsäädännössä ole. Lisäksi tullista tulisi valvonnassa itsenäinen toimija. Nykyisessä muodossa lainsäädännössä tulli toimii valvonnassa ”Tukesin ohella”.

MMM:n kaavaillut, että hallituksen esitys olisi valmiina lokakuussa 2022, koska keväällä 2023 on eduskuntavaalit. Tästä johtuen ehdotusluonnoksen käännös olisi valmis toukokuussa 2022 ja luonnos lähtisi lausuntokierrokselle kesäkuussa 2022.

1. **Ajatuksia ja ehdotuksia kesäretkestä**

Kesäretki on yleensä järjestetty kesäkuun alkupuolella. Pandemiasta johtuen parina vuotena retkeä ei ole voitu järjestää. Ehdotuksena tämän vuoden retkelle on tutustuminen Biotuksen (sijaitsee Forssassa) toimintaan ja biologisiin torjuntaeliöihin. Mahdollisesti voitaisiin liittää mukaan vierailu Verderalla/Lallemand (Espoo).

1. **Muut asiat**

Muita asioita ei käsitelty.

1. **Seuraavat kokoukset**

• 12.5. (MMM/Teams) klo 9–11

• 23.9. (Tukes/Teams?) klo 9–11

• 25.11. (MMM/Viikki) klo 9–11

1. **Kokouksen päättäminen**

Kokous päätettiin klo 10.35.